SNS: Nastanak

Danas, deset godina od osnivanja Srpske napredne stranke (SNS), Aleksandar Vučić je ne samo njen lider, nego i praktično sinonim za stranku. Skoro pa neverovatno zvuči podsećanje da je, nakon raskola između Tomislava Nikolića i Vojislava Šešelja, koji je za krajnji rezultat imalo cepanje Srpske radikalne stranke i nastanak SNS, Vučić ravno ceo mesec izbegavao da se javno prikloni „tomistima“, a upravo tako je bilo. I to buran mesec, pun kletvi, tuča i „tuča“, pretnji i „pretnji“, krivičnih prijava i uzajamnih optužbi. I dok je Vučić najpre izbegavao da se oglasi i pojavi, a zatim i zvanično napustio politički i javni život na neko vreme bez biranja strane, čak se i Nebojša Stefanović ranije pojavio u javnosti kao „tomista“ i koordinator tada buduće stranke, o ostalim stranačkim veteranima da i ne govorimo. Kako je Tomislav Nikolić napravio SNS, od sukoba sa Šešeljom, preko borbi za mandate u Skupštini, lokalne odbore na terenu i podršku Aleksandra Vučića, do svečane osnivačke skupštine, pogledajte u novom izdanju našeg tajmlajna.